《题江国录先生石室》
宋代·陈尚文

海宁邑屋千山环，幽人更爱山中山。山城已远人烟寒，江君石室深巑岏。

闻君十载栖长安，焉能敛翼萦岩峦。卧龙要自南阳蟠，东山不为携红颜。

迩来侧身天地间，不如一室中宽閒。探书禹穴万卷完，养成雾豹非一斑。

素琴无弦心自弹，泰山高高水潺潺。山中阒兮谁往还，云无心兮抱幽关。

青山白云足为侣，无心胡为恋君宇，冷君衣裳润君础。

人间岁月易今古，傅说一去不可伫。苍梧何如出飞雨，不崇朝兮苏九土。

作者简介：陈尚文，字质夫，号漫翁，休宁（今属安徽）人。高宗绍兴二十一年（一一五一）举特科（明弘治《徽州府志》卷六），仕止簿尉。以杜鹃诗知名，人号陈杜鹃。有《漫翁集》，已佚。事见《新安文献志·先贤事略上》、明弘治《徽州府志》卷七。